《除夕》
宋代·王铚

一岁尽今夕，既往那可追。
疏梅吐幽艳，轻冰释寒澌。
新陈自相代，长年万古悲。
亦复强取醉，椒盘杂儿嬉。
天回万象春，除尽群阴卑。
地除众枯槁，从今作华滋。
一除不可复，绿发成鬓丝。
此是有尽处，那知无尽时。
凡所未除者，所愿皆除之。
晚景安分守，幻身绝思维。
生死我所明，圣贤吾所师。
优游观物变，翼戢仍鲜差。
山岳惟尘尔，寸心不可移。
浩歌自达晓，自信何用疑。
楼头画角声，已逐东风吹。

作者简介：王铚，生卒年月不详。字性之，自号汝阴老民，世称雪溪先生。高宗建炎四年（1130），纂集太宗以来兵制。绍兴四年（1134）书成，赐名《枢庭备检》。后罢为右承事郎，主管台州崇道观，续上《七朝国史》等。九年，为湖南安抚司参议官。晚年，遭受秦桧的摒斥，避地剡溪山中，日以觞咏自娱。